Þingræður haldnar á Alþingi Íslendinga

Svo háttar til um öll dagskrármálin að of skammt er liðið frá umræðum um þau og þarf því að leita samþykkis fyrir því að taka megi málin á dagskrá. Afbrigðin skoðast samþykkt án atkvæðagreiðslu ef enginn hreyfir andmælum.

Virðulegi forseti. Ég vildi koma hingað upp og þakka fjárlaganefnd og efnahags- og viðskiptanefnd fyrir mjög góða vinnu við þau stóru mál sem hér hafa verið til umfjöllunar og öllum þingmönnum fyrir samstarfið. Við vitum öll að hér erum við að grípa til aðgerða til að koma fólki til vinnu, til að koma atvinnulífinu í gang, finna viðspyrnu til að koma til varnar og verja heimilin og fólkið í landinu. Við vitum líka að við getum þurft að gera meira en er í þeim tillögum sem hér eru fram bornar og fá góðan stuðning þingsins. Ég þakka fyrir samstöðuna um það. Við munum án efa fá verulega hjálp í þeim efnum.

Herra forseti. Það er ljóst að íslenskt atvinnulíf er að ganga í gegnum fordæmalausa tíma og mun reyna mikið á efnahagslega og félagslega innviði landsins. Samfylkingin hefur stutt allar góðar aðgerðir ríkisstjórnarinnar þar sem þær er að finna. Við höfum stutt allar tillögur stjórnarflokkanna en hér kemur í ljós að stjórnarflokkarnir treysta sér ekki til að styðja eina einustu tillögu sem kemur frá stjórnarandstöðuflokkunum. Mér finnst sorgleg niðurstaða, herra forseti, að meira að segja á tíma heimsfaraldurs geti stjórnarflokkarnir ekki risið upp úr pólitískum skotgröfum. Þetta er sérkennileg pólitík og ég fordæmi það vinnulag sem við enn og aftur sjáum í þessum sal og er fullkominn óþarfi, hvað þá á tímum sem þessum.

Herra forseti. Miðflokkurinn styður þetta frumvarp. Við höfum sýnt mikinn samstarfsvilja og komið með tillögur sem við vonuðumst til að ríkisstjórnin myndi styðja vegna þess að ekki er gengið nógu langt í þessu frumvarpi. Við þurfum að leggja verulega í fjárveitingar þegar kemur að því að endurreisa atvinnulífið sem því miður blasir við að er í miklum erfiðleikum. Við urðum vitni að því að stjórnarliðar sem hafa mikið talað fyrir samstarfi og samvinnu á þessum erfiðu tímum eru ekki tilbúnir að styðja þær góðu tillögur sem við höfum lagt fram hér til að bæta meira í. Ég minni á að þær tillögur sem við höfum lagt fram eru atvinnuskapandi, það er það sem skiptir verulegu máli, og þær halda einnig utan um þá hópa sem eiga erfitt í samfélaginu vegna þessa. Það eru mikil vonbrigði, herra forseti, að tillögur okkar hafi ekki verið studdar en við sýnum samstarfsvilja með því að styðja þessar tillögur þótt þær gangi ekki nógu langt að okkar dómi.

Virðulegi forseti. Okkur hefur orðið tíðrætt um að frekar þurfi að gera meira en minna á þessum tímum. Fyrr í kvöld voru felldar tillögur um að gera helmingi meira í fjárfestingarátakinu með áherslu á velferðarkerfi sem nú mæðir svo sannarlega á og nýsköpun sem er sá mótor sem þarf í viðspyrnuna fram undan. Þetta er miður, en þó að við séum að gera minna en meira þýðir það ekki að þetta séu slæmar tillögur. Þvert á móti eru þetta góðar tillögur sem við erum að samþykkja en það þýðir einfaldlega að við þurfum að mæta fyrr aftur í salinn til að gera nýjar tillögur vegna þess að þetta er bara fyrsta skrefið af mörgum á þeirri vegferð sem við erum á.

Forseti vill undir lok þessa óhefðbundna þingfundar færa öllum hv. þingmönnum og sérstaklega formönnum þingflokka þakkir fyrir mikið og gott samstarf. Við höfum náð á þessum óvenjulega þingfundadegi að ljúka því mikla verki sem við höfum hér afgreitt við afar óhefðbundnar aðstæður. Forseti vill einnig og ekki síður færa starfsfólki Alþingis sérstakar þakkir fyrir gríðarlega mikið starf sem unnið hefur að því undanfarna daga að gera afgreiðslu þessara viðamiklu mála mögulega á jafn skömmum tíma og raun ber vitni.